Okresná prokuratúra Trnava 
Vajanského 22, 918 67 Trnava 1 	

Sp. zn. : 4 Pv 505/13/2207	Trnava, 17.4.2015
EEČ : 2-21-106-2015

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov a iné trestné činy

Rozhodol: 	prokurátorka Okresnej prokuratúry Trnava
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Trnava zo dňa 17.4.2015, spisová značka 4 Pv 505/13/2207, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

Uznesením prokurátora Okresnej prokuratúry Trnava zo dňa 17.4.2015, spisová značka 4 Pv 505/13/2207, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
Uznesením prokurátorky Okresnej prokuratúry v Trnave sp. zn. 4 Pv 505/13 zo dňa 17.12.2013 bolo podľa § 216 ods. 1 Trestného poriadku podmienečne zastavené trestné stíhanie proti obvinenému XXXXX pre prečiny krádeže podľa § 212 ods. 2 písm. a) Trestného zákona a porušovania domovej slobody podľa § 194 ods. 1 Trestného zákona, a súčasne mu bola uložená skúšobná doba v trvaní 1 roka, ktorá začala plynúť od právoplatnosti tohto rozhodnutia, t.j. od 31.01.2014.

	Po uplynutí skúšobnej doby boli vyžiadané správy o povesti a o priestupkoch z miesta trvalého bydliska obvineného, z Obvodného oddelenia Policajného zboru, z Okresného úradu Trnava, správy o evidovaných trestných stíhaniach z príslušného Odboru kriminálnej polície Okresného riaditeľstva Policajného zboru, a zároveň bol doplnený odpis z registra trestov. Z uvedených materiálov som zistila, že obvinený viedol v skúšobnej dobe podmienečného zastavenia trestného stíhania riadny život, voči obvinenému nebolo v skúšobnej dobe podmienečného zastavenia trestného stíhania inou prokuratúrou alebo súdom podmienečne zastavené trestné stíhanie, schválený zmier a zastavené trestné stíhanie, obvinený v rámci priebehu skúšobnej doby nespáchal žiadny trestný čin, a v súčasnosti nefiguruje v evidenciách Policajného zboru ako trestne stíhaná osoba. 

Zo správy Okresného úradu Trnava, odboru všeobecnej vnútornej správy, o priestupkoch zo dňa 26.02.2015 bolo zároveň zistené, že obvinený sa v priebehu skúšobnej doby dopustil jedného priestupku v zmysle § 16 ods. 2 zákona NR SR č. 8/2009 Z. z. o cestnej premávke v znení neskorších predpisov, ktorý je však nepatrnej závažnosti, a za ktorý mu bola na mieste uložená bloková pokuta, a preto možno skonštatovať, že obvinený aj napriek spáchaniu tohto priestupku viedol v skúšobnej dobe podmienečného zastavenia trestného stíhania riadny život.  

V zmysle § 217 ods. 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Na podklade vyššie uvedených skutočností je možné vysloviť záver, že obvinený vyhovel podmienkam uvedeným v ustanovení § 217 ods. 1 Trestného poriadku, a teda že v priebehu skúšobnej doby viedol riadny život, keďže sa nedopustil žiadneho trestného činu, dopustil sa len jedného priestupku nepatrnej závažnosti. Čo sa týka primeraných obmedzení alebo povinností, ako aj povinnosti nahradiť spôsobenú škodu, tieto obvinenému neboli v rámci skúšobnej doby v zmysle uznesenia o podmienečnom zastavení trestného stíhania uložené. 

	Vzhľadom na dané skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

	Po právoplatnosti tohto rozhodnutia nastávajú v zmysle § 217 ods. 4 Trestného poriadku účinky zastavenia trestného stíhania (§ 9 ods. 1 písm. e) Trestného poriadku).

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lýdia Bartošová
prokurátorka